Plaasbestuurder sterf aan hartaanval | George Herald
Plaasbestuurder sterf aan hartaanval
Thursday, 06 July 2017, 07:06
GEORGE NUUS - Die plaasbestuurder van Geelhoutboom, Donald Haasbroek (66), is dood aan 'n massiewe hartaanval.
Só het sy vrou, Mimi, gister aan die George Herald gesê. Haasbroek se liggaam is verlede Vrydag (30 Junie) in sy huis op die plaas, Dagbreek gevind.
Mimi sê sy was nie by die huis ten tye van die voorval nie. "Ek is betrokke by die Suid-Kaap Kinderkoor (SKKK) en het hulle verlede Donderdag na Kaapstad vergesel waar ons die Belgiese Kinderkoor op die lughawe verwelkom het. Ek vermoed Donald het die middag 'n massiewe hartaanval gehad toe hy besig was om sy stalklere aan te trek."
Plaaswerkers het op sy liggaam afgekom nadat hy nie by die werk opgedaag het nie. Hy is Donderdagoggend laas gesien toe hy by die melkery was. Die middag het hy nie teruggekeer werk toe nie. Vrydagoggend toe hy weer nie by die werk opdaag nie, het die werkers hom by die huis gaan soek en op sy liggaam afgekom.
Kapt. Malcolm Pojie, die Suid-Kaapse polisiewoordvoerder, sê hulle vermoed geen gemene spel nie. "Die voorlopige uitslag van die nadoodse ondersoek toon dat die oorledene aan natuurlike oorsake dood is. Sodra die verslag ontvang word, sal die dossier afgehandel word en sal geen verdere ondersoeke gedoen word nie."
Die Haasbroek-egpaar het vyf jaar gelede van die Paarl na Geelhoutboom verhuis.
Haasbroek word volgende Woensdag 12 Julie uit die NG Kerk Drakenstein begrawe. Behalwe sy vrou, laat hy ook drie seuns en drie kleinkinders agter.